b'\n_START_ARTICLE_\nAlbus Dumbledore\n_START_SECTION_\nZgodnje \xc5\xbeivljenje\n_START_PARAGRAPH_\nAlbus Dumbledore se je rodil poleti (julija ali avgusta) leta 1881 kot prvorojenec o\xc4\x8detu Percivalu in materi Kendri. Kasneje je dobil \xc5\xa1e brata Aberfortha in sestro Ariano. Ker so Ariano \xc5\xbee kot malo deklico trije bunkeljski otroci zalotili pri \xc4\x8daranju, so se spravili nanjo in jo nadlegovali \xe2\x80\x94 to je deklici pustilo travme za vse \xc5\xbeivljenje. Njen o\xc4\x8de je fante uro\xc4\x8dil, sam pa bil za kazen poslan v zapor Azkaban. Ostala dru\xc5\xbeina se je preselila v Godrickov Dol. _NEWLINE_Ravno, ko je Albus uspe\xc5\xa1no zaklju\xc4\x8dil \xc5\xa1olanje na Bradavi\xc4\x8darki, se je doma zgodila velika nesre\xc4\x8da \xe2\x80\x94 njegova mama Kendra je bila ubita ob enem od nenadnih izbruhov Arianine nekontrolirane magije. Albus je bil zato primoran odtlej skrbeti za svoja mlaj\xc5\xa1a sorojenca. To vlogo glave dru\xc5\xbeine je sovra\xc5\xbeil, \xc5\xbeelel si je potovati in raziskovati svet, a zavedal se je svoje dol\xc5\xbenosti. _NEWLINE_Ko se je v Godricov Dol preselil mladi Gellert Grindelwald, sta z Albusom takoj postala prijatelja. Za\xc4\x8dela sta kovati na\xc4\x8drte, kako bosta skupaj spremenila svet in "za vi\xc5\xa1je dobro" zavladala nad bunkeljni. Ko sta se v ta namen \xc5\xbeelela skupaj z Albusovo dru\xc5\xbeino preseliti, se jima je uprl Aberforth, ki je vztrajal, da se Ariana v svojem stanju ne more preseliti. Njihov prepir se je sprevrgel v \xc4\x8darovni\xc5\xa1ki dvoboj, med katerim pa je pri\xc5\xa1lo do nesre\xc4\x8de in Ariana je umrla. Tega si Albus Dumbledore nikoli ni mogel oprostiti.\n_START_SECTION_\nIzgled\n_START_PARAGRAPH_\nAlbus Dumbledore je visoke in suhe postave, z dolgo srebrnosivo brado in prav takimi lasmi (ki so bili v njegovi mladosti kostanjeve barve). Ima dolg in kljukast nos, ki izgleda, kot bi bil polomljen \xc5\xbee najmanj dvakrat. Njegove o\xc4\x8di so nenavadno svetlo modre barve in se pogosto hudomu\xc5\xa1no iskrijo izza njegovih o\xc4\x8dal. _NEWLINE_Ve\xc4\x8dino \xc4\x8dasa ima oble\xc4\x8dene raznobarvne dolge pla\xc5\xa1\xc4\x8de. Sam trdi, da ima na kolenu brazgotino v obliki zemljevida londonske podzemne \xc5\xbeeleznice. Govori z mirnim, globokim glasom. _NEWLINE_V zadnjem letu \xc5\xbeivljenja se Dumbledore trudi uni\xc4\x8diti Mrlakensteinove skri\xc5\xbevene, pri tem pa si hudo po\xc5\xa1koduje desno roko in nase prikli\xc4\x8de prekletstvo, ki po\xc4\x8dasi srka iz njega \xc5\xbeivljenje.'